Bruxelles, den 27.8.2004

KOM(2004) 574 endelig

.

MEDDELELSE FRA KOMMISSIONEN

om svar på bemærkninger og anbefalinger fra paneletaf uafhængige eksperter på højt niveau vedrørende evaluering af effektiviteten afde nye instrumenter unde r det sjette rammeprogram

{SEC(2004) 1057}

KONTEKST

I overensstemmelse med Rådets og Europa-Parlamentets afgørelse om det sjette rammeprogram og med særprogrammet vedrørende integration af det europæiske forskningsrum blev der i oktober 2003 nedsat et panel af eksperter på højt niveau, som havde til opgave at evaluere effektiviteten af de nye instrumenter under det sjette rammeprogram.

Panelet skulle foretage en midtvejsevaluering af de nye instrumenters indvirkning og deres bidrag til realiseringen af rammeprogrammets mål, især hvad angår:

- Fællesskabsforskningens nytteværdi i forhold til de nationale tiltag

- Den kritiske masse

- Integrationen af forskningsmidlerne

- Forenklingen af forvaltningen.

Den 1. juli 2004 forelagde panelet på højt niveau som led heri Kommissionen sin rapport, der udover et resumé indeholder en indledning og en gennemgang af de indhentede oplysninger og de vigtigste budskaber fra brugerne af det sjette rammeprogram samt panelets konklusioner og anbefalinger med henblik såvel på det sjette rammeprograms tilbageværende gennemførelsesperiode som på udarbejdelsen af det syvende rammeprogram.

KOMMISSIONENS HOLDNING TIL PANELETS ARBEJDE OG DE EKSISTERENDE BEGRÆNSNINGER

Kommissionen glæder sig over den høje kvalitet af den tilsendte rapport, der støtter sig på en detaljerede drøftelser med og dybtgående undersøgelser i forskersamfundet. Den understreger desuden, at de fleste af panelets konklusioner i høj grad er sammenfaldende med dens egne konstateringer, der allerede, som det fremgår af vedlagte dokument fra Kommissionens tjenestegrene, har ført til vedtagelse af "korrigerende foranstaltninger", der har til formål at gøre det sjette rammeprogram mere smidigt og brugervenlig. Disse "korrigerende foranstaltninger" vil desuden blive styrket i løbet af det sjette rammeprograms tilbageværende periode. Derimod er en gennemførelse af foranstaltninger, der ville medføre ændringer af de eksisterende retsforskrifter (afgørelse om vedtagelse af rammeprogrammet, beslutninger om særprogrammerne, deltagelsesreglerne og Kommissionens afgørelse om standardkontrakten) kun tænkelig i forbindelse med udarbejdelsen af det syvende rammeprogram og de dertil hørende retsforskrifter.

KOMMISSIONENS HOLDNING TIL BUDSKABERNE I RAPPORTEN FRA PANELET

Kommissionen hilser det første af panelets hovedbudskaber velkommen, fordi det bekræfter de analyser, som Kommissionen havde foretaget under udarbejdelsen af det sjette rammeprogram: Målene for de nye instrumenter holder stik, især for så vidt angår deres forventede bidrag til realiseringen af det europæiske forskningsrum, og udformningen af instrumenterne er godt afpasset efter målene.

Den er også enig med panelet, når det konkluderer, at det videnskabelige samfund har brug for en vis kontinuitet med hensyn til de instrumenter, der stilles til dets rådighed. Dette gælder, hvad angår både nødvendigheden af at bevare de såkaldte traditionelle instrumenter, som f.eks. de specifikke målrettede projekter og andre samordnende foranstaltninger, og videreførelsen af de nye instrumenter, nemlig de integrerede projekter og ekspertisenettene, som led i det syvende rammeprogram.

Dette svarer i øvrigt fuldt ud til de retningslinjer, som Kommissionen udstak i sin meddelelse af 16. juni 2004 "Videnskab og teknologi, nøglen til Europas fremtid - Retningslinjer for EU's politik til støtte af forskning"[1].

Det tredje af panelets væsentlige budskaber vedrører anvendelsen af de nye instrumenter, som behandles i de forskellige faser fra indsendelsen af et forslag til indgåelsen af kontrakten herom. Kommissionen er klar over, at der skal foretages visse forbedringer i den måde, de anvendes på, og den har allerede vedtaget og iværksat en række "korrigerende foranstaltninger" på området, hvoraf visse vil blive yderligere styrket under gennemførelsen af det sjette rammeprogram. Men den er dog ikke enig i alle de konklusioner, der drages i rapporten, især ikke dem, der går ud på, at deltagerne bør have fuld valgfrihed med hensyn til mål og instrumenter, og heller ikke visse udsagn fra deltagere angående kvaliteten af proceduren for evaluering af forslagene.

Desuden minder Kommissionen om, at hele dette arbejde også indgår som et led i forberedelsen af det syvende rammeprogram. Og i denne forbindelse bekræfter den det tilsagn, den gav i meddelelsen af 16. juni 2004 "Videnskab og teknologi, nøglen til Europas fremtid - Retningslinjer for EU's politik til støtte af forskning": "De finansielle og administrative bestemmelser bør revideres og forenkles i lyset af de erfaringer, der gøres med nuværende praksis. I forlængelse af konklusionerne fra det panel, der gennemfører evalueringen af instrumenterne under det sjette rammeprogram, vil der således blive indledt en proces, hvori brugerne af programmet og nationale forskningsstrukturer vil blive inddraget. Finansieringsreglerne vil blive gennemgået, og der vil blive fremsat forslag for Rådet og Europa-Parlamentet i forbindelse med Kommissionens forslag om det næste rammeprogram og de dertil hørende deltagelsesregler."

Kommissionen har med henblik herpå bl.a. indledt overvejelser om finansieringsmekanismerne for at undersøge, hvordan deltagernes forpligtelser kan lettes yderligere, uden at det går ud over den gennemsigtighed, der er nødvendig i forbindelse med anvendelsen af offentlige midler.

For hver især af anbefalingerne vedrørende gennemførelsen af instrumenterne indeholder vedlagte dokument en detaljeret analyse af situationen og Kommissionens holdning, og i givet fald de korrigerende foranstaltninger, der allerede er vedtaget eller påtænkt, eller hvis indførelse foreslås som led i det syvende rammeprogram, når de kræver en ændring af de eksisterende forskrifter.

[1] KOM(2004) 353.